ORANJESTAD: Diabierna ultimo durante Premio Excelencia den Deporte 2023, a reconoce cuater (4) atleta olimpico pa nan gran trayectorio y promove e balornan olimpico. Allyson Ponson a ricibi un certificado y pin di Olympians for Life (OLY) for di man di presidente di Asociacion Arubano di Atletanan Olimpico, Sr. Isnardo Faro.
Allyson Ponson ta un landado y un otro atleta olimpico Arubano. Allyson a titula campeon nacional riba 50 y 100 meter "freestyle" y 50 meter "backstroke". Na aña 2011 el a ser nombra Atleta di Aña di Aruba. Allyson a competi pa prome biaha cu 20 aña di edad den e deporte di landamento den e evento di 50 meter "freestyle" na e Weganan Olimpico na Rio de Janeiro na Brasil na aña 2016. Un di su logronan mas memorabel tabata e titulo di campeon Sur Americano den e 50 meter "freestyle" na aña 2013. Na aña 2021, Allyson Ponson a bolbe competi den Weganan Olimpico na Tokyo. Allyson su pasion, dedicacion, disciplina y sacrificio a forma un base solido pa su exitonan.
Minister di Enseñansa y Deporte Endy Croes ta felicita Allyson cu su logronan. Cu disciplina, deseo, dedicacion y determinacion ta logra. Aruba ta orguyoso di bo.